Abdulkarim al-Andaqiy. Abdulkarim al-Andaqiy ( – Abu-l-Muzaffar Abdulkarim ibn Abu Hanifa ibn al-Abbos al-Andaqiy) – hanafiy faqihi. Hayoti. Abdulkarim al-Andaqiy 1009-yilda (hijriy 400-yil) Andaqda tavallud topgan. Yoʻlboshchi-­imom, fozil, zohid, taqvodor zot boʻlgan. Oʻz davrida kamtarligi va chiroyli siyrati bilan nom chiqargan. Abdulkarim al-Andaqiy „Shamsul-aimma“ („Imomlar quyoshi“) nomi bilan tanilgan Abu Muhammad Abdulaziz al-Halvoniydan taʼlim olib, mohir faqih boʻlib yetishgan. Abu Tohir Muhammad ibn Ali al-Ismoiliy, Abu Ibrohim Ismoil ibn Muhammad al-Muzakkiy, Abu Nasr Ahmad ibn Ali as-Sinniy, Abu Homid Ahmad ibn Muhammad al-Isfahoniylardan hadis ilmini oʻrgangan. Oʻz navbatida, olimdan Abu Amr Usmon ibn Ali al-Bikandiy hadis rivoyat qilgan. Abdulkarim al-Andaqiy haj safariga ketayotib, Bagʻdodda toʻxtab oʻtgan. Manbalarda olimning Bagʻdodda taʼlim berishi haqidagi taklifga rad javobini berib, „Men Buxoroda dars beraman“, deb aytgani naql qilinadi. Vafoti. Abdulkarim al-Andaqiy 1088-yilda (hijriy 481-yil) vafot etgan. Vafot etgan joyi haqidagi maʼlumotlar bizgacha yetib kelmagan.